CELEX: 32022D0153
Language: bg
Date: 2022-02-03 00:00:00
Title: Решение (ОВППС) 2022/153 на Съвета от 3 февруари 2022 година за изменение на Решение 2011/486/ОВППС относно ограничителни мерки, насочени срещу определени лица, групи, предприятия и образувания, с оглед на положението в Афганистан

4.2.2022   
               
               
                  BG
               
               
                  Официален вестник на Европейския съюз
               
               
                  L 25/17
               
            
         РЕШЕНИЕ (ОВППС) 2022/153 НА СЪВЕТА
         от 3 февруари 2022 година
         за изменение на Решение 2011/486/ОВППС относно ограничителни мерки, насочени срещу определени лица, групи, предприятия и образувания, с оглед на положението в Афганистан
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като взе предвид Решение 2011/486/ОВППС на Съвета от 1 август 2011 г. относно ограничителни мерки, насочени срещу определени лица, групи, предприятия и образувания, с оглед на положението в Афганистан (1),
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 1 август 2011 г. Съветът прие Решение 2011/486/ОВППС.
                  
               
                     (2)
                  
                  
                     На 22 декември 2021 г. Съветът за сигурност на ООН прие Резолюция 2615 (2021), в която се изразява дълбока загриженост относно хуманитарното положение в Афганистан, включително продоволствената несигурност, и се припомня, че жените, децата и малцинствата са засегнати в непропорционална степен.
                  
               
                     (3)
                  
                  
                     С Резолюция 2615 (2021) Съветът за сигурност на ООН реши, че хуманитарната помощ и другите дейности, които задоволяват основни човешки нужди в Афганистан, не представляват нарушение на параграф 1, буква а) от Резолюция 2255 (2015) на Съвета за сигурност на ООН, като същевременно силно насърчава доставчиците, които действат въз основа на Резолюция 2615 (2021) на Съвета за сигурност на ООН, да полагат разумни усилия за свеждане до минимум на облагите, независимо дали в резултат на пряко предоставяне или отклоняване, за лица или образувания, посочени в списъка на санкциите в Резолюция 1988 (2011) на Съвета за сигурност на ООН.
                  
               
                     (4)
                  
                  
                     Поради това Решение 2011/486/ОВППС следва да бъде съответно изменено.
                  
               
                     (5)
                  
                  
                     Необходими са допълнителни действия от страна на Съюза с оглед изпълнение на някои мерки от настоящото решение,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 4 от Решение 2011/486/ОВППС се добавя следният параграф:
            
               
                  „6.   Параграфи 1 и 2 не се прилагат за обработката и плащането на финансови средства, други финансови активи или икономически ресурси и предоставянето на стоки и услуги, необходими за гарантиране на навременното предоставяне на хуманитарна помощ и на други дейности в подкрепа на основните човешки нужди в Афганистан или за подкрепа на такива дейности.“
               
            
         
         
            Член 2
            Настоящото решение влиза в сила в деня след публикуването му в Официален вестник на Европейския съюз.
            
         
         
            Съставено в Брюксел на 3 февруари 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  ОВ L 199, 2.8.2011 г., стр. 57.